Bakti

Bakti merupakan sebuah filem Melayu Singapura 1950 arahan dan skrip oleh L. Krishnan. Berdasarkan daripada novel Les Misérables, filem ini ditayangkan pada 4 April 1950 oleh Malay Film Productions. Ia juga telah melancarkan kerjaya Krishnan sebagai pengarah dan P. Ramlee sebagai pelakon filem.

Sinopsis 
Orang Kaya Ibrahim sangat memanjakan anak lelakinya yang bernama Hassan. Pada suatu hari, orang kaya itu dengan persetujuan anak perempuannya, Sa'adiyah telah memungut seorang budak miskin untuk dijadikan anak angkat. Budak itu bernama Nasir. Sa'adiyah sangat sayang kepada budak itu, tetapi Hassan membencinya. Hassan dan Nasir selalu bergaduh. Apabila dewasa, Hassan mempunyai seorang kekasih rahsia yang merupakan seorang perempuan mata duitan bernama Edah. Hassan mencuri barang kemas milik ibunya yang baru meninggal dunia dan dihadiahkannya kepada Edah. 

Hassan juga menyuruh Edah menulis surat kepada Nasir dengan menyatakan perasaan terima kasihnya di atas pemberian hadiah tersebut. Apabila bapa mereka mendapat tahu tentang surat tersebut, Nasir telah disoal dan akhirnya membawa diri meninggalkan rumah tersebut. Nasir kemudiannya berjaya menjadi seorang pemuzik terkenal sementara Hassan dipenjarakan selama dua tahun atas kesalahan mencuri rantai leher adiknya. Apabila dibebaskan, Hassan kembali mencuri.

Pelakon 
 Kasma Booty sebagai Sa'adiyah
 Siput Sarawak sebagai Edah
 S. Roomai Nor sebagai Hassan
 P. Ramlee sebagai Nasir
 Yusof Banjar sebagai Orang Kaya Ibrahim
 Siti Zainab
 M. Amin

Penerbitan
Bakti diarahkan oleh L. Krishnan yang turut menulis skrip, walaupun cerita asalnya ditulis oleh pengarah India, S. Ramanathan. Krishnan, yang sudah pun menjadi pengarah berpengalaman, telah diambil bekerja oleh Shaw Brothers pada tahun 1949. Bakti ialah filem pertama Krishnan di bawah Malay Film Productions. Beliau melihat potensi dalam diri P. Ramlee yang sememangnya terkenal dengan suara nyanyiannya dan pernah membuat bahagian dalam filem-filem terdahulu. Krishnan mengambil Ramlee untuk memegang watak utama Nasir, sekali gus membuka jalan untuk kerjaya lakonannya yang terkenal dalam industri perfileman. Krishnan kemudiannya menghasilkan 33 lagi filem di Singapura dan Malaya/Malaysia.

Pelakon lain yang membintangi filem itu termasuk Kasma Booty sebagai Sa'adiyah, S. Roomai Noor sebagai Hassan dan Siput Sarawak sebagai isteri Hassan, Edah. Kasma pada mulanya keberatan untuk berlakon bersama Ramlee yang ketika itu tidak dikenali. Bagaimanapun, selepas banyak pujukan daripada Krishnan, beliau bersetuju dan menghargai betapa berjayanya filem itu kerana Ramlee.

Muzik
Muzik dan lagu dalam filem itu digubah dan ditulis oleh Osman Ahmad. P. Ramlee menyanyikan lima buah lagu – "Hidup Berdua" (bersama Nona Asiah), "Merpati Dua Sejoli" (bersama Momo Latif), "Hidup Melarat", "Taman Puspawarna" dan "Sate" – manakala Nona menyanyikan satu lagu, "Sedang Bergaya". Lagu-lagu itu kemudiannya dirakamkan ke dalam album dan dijual.

Keluaran dan sambutan
Bakti ditayangkan di pawagam Shaw’s Rex pada tengah malam 1 April 1950. Filem ini mempunyai tayangan harian biasa pada jam 11 ​​pagi, 1.45 petang, 4 petang, 6.30 petang dan 9.30 malam, sebelum menamatkan tayangannya pada 14 April. Filem ini kemudiannya ditayangkan di pawagam di bahagian lain Tanah Melayu, seperti Lido di Pulau Pinang pada Mei 1950 dan Atlantic di Johor Bahru, Johor antara Jun dan Julai tahun yang sama.

Dalam beberapa hari selepas tayangannya, Bakti menerima ulasan yang memberangsangkan kerana "diarahkan dengan mahir dan bergambar dengan cantik". Ia juga dipuji kerana jalan ceritanya yang jelas, sehinggakan mereka yang tidak faham bahasa Melayu pun tidak menghadapi masalah untuk mengikuti plot tersebut. Lakonan kedua-dua penghibur berpengalaman dan pelakon kanak-kanak baru turut mendapat pujian.

Rujukan

Bibliografi
 
 
 

Bakti
Bakti
Bakti
Filem bahasa Melayu